b'\n_START_ARTICLE_\nMooruspuu\n_START_SECTION_\nP\xc3\xa4ritolu ja kirjeldus\n_START_PARAGRAPH_\nTeadaolevalt on mooruspuul geneetiliselt k\xc3\xb5ige keerulisema koostisega vili, mis sisaldab 308 kromosoomi. Mooruspuu perekonnas on \xc3\xbcle k\xc3\xbcmne liigi, tuntuim neist on valge mooruspuu (M. alba)._NEWLINE_Valge mooruspuu p\xc3\xa4rineb Ida- ja L\xc3\xb5una-Hiinast. Aja jooksul on ta inimese abiga levinud kaugele l\xc3\xa4\xc3\xa4nde ja itta. Praegu kasvatatakse valget mooruspuud Kesk- ja Edela-Aasias, Balkanil ning mujal soojema kliimaga maades._NEWLINE_Aja jooksul on aretatud mitusada valge mooruspuu vormi ja sorti nii marjade kui ka erinevate omadustega lehtede saamiseks. Ameerika \xc3\x9chendriikides on h\xc3\xa4id suurte maitsvate viljadega sorte saadud valge ja punase mooruspuu (M. rubra) ristamisel. On olemas ka valge mooruspuu p\xc3\xbcramiidjas, kerajas ja leinavorm._NEWLINE_Valge mooruspuu taim v\xc3\xb5ib kasvada 24 meetri k\xc3\xb5rguseks. Taimed hakkavad vilja kandma alles k\xc3\xbcmne aastaselt. Valge mooruspuu on nime saanud pungade v\xc3\xa4rvi, mitte viljade j\xc3\xa4rgi. Viljad v\xc3\xb5ivad olla ka n\xc3\xa4iteks lillad v\xc3\xb5i mustad. _NEWLINE_Lisaks valgele mooruspuule on olemas kasvu poolest l\xc3\xbchemad punane mooruspuu ja must mooruspuu (M. nigra).\n_START_SECTION_\nSaadused\n_START_PARAGRAPH_\nMagusad mooruspuu marjad valmivad hiliskevadel. Tavaliselt korjatakse neid laotades valged linad okste alla ja puud raputades. _NEWLINE_Umbes 3000 aastat tagasi hakati mooruspuud kultiveerima siidiussidele toiduks, nimelt s\xc3\xb6\xc3\xb6vad siidiussid mooruspuu lehti. _NEWLINE_Mooruspuu lehti, puu koort ja marju on sajandeid kasutatud traditsioonilises Hiina meditsiinis.\n_START_SECTION_\nAjalugu\n_START_PARAGRAPH_\nHiina legendi kohaselt sai siidi tootmine alguse juhuse l\xc3\xa4bi. Kaunis hiina keisrinna Si Ling-Shi armastas vaadata, kuidas siidiussid mooruspuudel s\xc3\xa4tendavaid kookoneid keerutavad. \xc3\x9chel p\xc3\xa4eval kukkus \xc3\xbcks kookon keisrinna teetassi sisse ja pehmenes, mis v\xc3\xb5imaldas niiti hakata lahti harutama. Keisrinna ihkas v\xc3\xa4ga endale taolisest h\xc3\xb5bedasest niidist r\xc3\xb5ivast. N\xc3\xa4hes kui v\xc3\xa4ga siidiussid mooruspuu lehti armastavad, istutas ta terve salu mooruspuid. See pikk ja vaevarikas ettev\xc3\xb5tmine on muutunud traditsiooniks, mis kestab t\xc3\xa4nase p\xc3\xa4evani. Kaunis materjal sai keisrinna j\xc3\xa4rgi nimetuse \xe2\x80\x99siid\xe2\x80\x99 ja mooruspuud on Hiinas sellest ajast peale p\xc3\xbchaks peetud.\n_START_SECTION_\nMooruspuu Eestis\n_START_PARAGRAPH_\n\xc3\x9cks vanemaid ja tuntumaid mooruspuid \xe2\x80\x93 valge mooruspuu (Morus alba) \xe2\x80\x93 kasvab Tartus Vanemuise t\xc3\xa4nava ja Kastani t\xc3\xa4nava nurgal endises Tartu Saksa K\xc3\xa4sit\xc3\xb6\xc3\xb6liste Seltsi aias. Praegu on selle koha peale ehitatud moodne kortermaja, kuid mooruspuu on t\xc3\xa4nava veeres alles ja ulatub kolmanda korruse akendeni.\n_START_SECTION_\nMarjade kasutamine\n_START_PARAGRAPH_\nMooruspuu marju kasutatakse n\xc3\xa4ksimiseks, lisamiseks pudru sisse, jogurtisse v\xc3\xb5i m\xc3\xbcslisse. _NEWLINE_Soovitatav p\xc3\xa4evane kogus: 15-50g._NEWLINE_Toitev\xc3\xa4\xc3\xa4rtus 100g kohta:_NEWLINE_| Energiat: 275Kcal_NEWLINE_| Valku: 10g_NEWLINE_| Rasvad: 0,5g_NEWLINE_| S\xc3\xbcsivesikud: 63g_NEWLINE_| Kiudained: 10g'